
ДО 
МИНИСТЕРСКИЯ СЪВЕТ НА
РЕПУБЛИКА БЪЛГАРИЯ




    ДОКЛАД
ОТ
Г-Н БОИЛ БАНОВ - МИНИСТЪР НА КУЛТУРАТА

Относно: проект на Постановление на Министерския съвет за изменение и допълнение на Правилника за устройството и дейността на Националния институт за недвижимо културно наследство, приет с Постановление № 8 на Министерския съвет от 2012 г. (обн., ДВ, бр. 8 от 2012 г.; изм., бр. 22 от 2012 г. и бр. 103 от 2013 г.  )
УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане на проект на Постановление на Министерския съвет за изменение на Правилника за устройството и дейността на Националния институт за недвижимо културно наследство, приет с Постановление № 8 на Министерския съвет от 2012 г. (Обн., ДВ, бр. 8 от 2012 г.; изм., бр. 22 от 2012 г. и бр. 103 от 2013 г.).
Основната цел на проекта е да бъдат предприети действия за повишаване на ефективността на работата на администрацията на Националния институт за недвижимо културно наследство, както и да бъде гарантиран необходимия административен капацитет за изпълнение на дейностите.
Националният институт за недвижимо културно наследство (НИНКН) е държавен културен институт с национално значение, второстепенен разпоредител с бюджет към министъра на културата. Институтът е организиран като  администрация, която подпомага министъра на културата като изпълнява експертна и научно-изследователска  дейност в областта на опазване на недвижимото културно наследство. Той има важни и отговорни дейности по водене и попълване на Националния архивен фонд и регистрите на недвижимите културни ценности, осигуряване опазването на обектите на недвижимото културно наследство, чрез юридическата им защита и експертно подпомагане на съгласувателната процедура по инвестиционни инициативи, насочени към тях. 
Настоящите основни функции на НИНКН са регламентирани със Закона за културното наследство (ЗКН) и с Правилника за устройството и дейността на Националния институт за недвижимо културно наследство, приет с ПМС № 8 от 18.01.2012 г., (Обн., ДВ, бр. 8 от 27.01.2012 г.), като дейностите по изпълнение на тези функции са значително увеличени като обем  в сравнение с извършваните до влизането в сила на Закона за културното наследство (Обн., ДВ, бр. 19 от 13.03.2009 г., в сила от 10.04.2009 г.). Действащата организационна структура не е актуализирана до настоящия момент.
1. Преразгледани са функциите на специализираната администрация, вследствие  на което броят на дирекциите в специализираната администрация се намалява с една,  като се обединяват функциите на досегашните две дирекции – дирекция „Регистри, архивен фонд и информационна система и специализирано документиране“ и дирекция „Идентификация, деклариране и предоставяне на статут“ в една  нова дирекция с наименование „Изучаване, регистри и Национален документален архивен фонд“. 
Необходимостта от предлаганото ново структурно звено е обосновано от осъществяваните дейности, а именно: административните производства, свързани с подготовка на предложения до министъра на културата за предоставяне на статут на деклариран обект, както и за предоставяне на окончателен статут на недвижим имот – като недвижима културна ценност,  са предхождани от извършване на дейности по издирване и изучаване на недвижимите културни ценности. За осъществяване на дейностите по издирване и изучаване като основна база се полза именно Националният документален архивен фонд, който представлява част от Националния архивен фонд на страната, както и информацията съдържаща се в регистрите. В този смисъл, дейностите е необходимо да бъдат организирани в едно административно звено като взаимосвързани, с оглед по-добра оперативност и организация. Във функционално отношение дейностите на дирекцията са допълнени, като изрично е разписана дейността, свързана с подготовката на предложение до министъра на културата за определяне на режимите за опазване на недвижимите културни ценности. Голяма част от регистрираните недвижими културни ценности не са преминали процедура по изготвяне на режими за опазване или за актуализиране и внасяне на промени в съществуващите такива. В тази връзка, както и в съответствие с § 11 от Предходните и заключителните разпоредби на ЗИД на ЗКН ( Обн., ДВ, бр. 52 от 2016 г.) се предлага допълнителна функция в новосъздадената дирекция, свързана с актуализацията на регистъра на по чл. 19, ал. 1, т. 6 от ЗКН. 
Предложени са допълнения във функциите на новосъздадената дирекция, свързани с настъпили изменения и допълнения в нормативната уредба относно участие на представител на НИНКН в процедура по извършване на подготвителни действия и в комисията за определяне на концесионер (чл. 89 от ЗКН), относно електронното водене на регистъра на недвижимите културни ценност, както и поддържането в електронен вид на Националния документален архивен фонд.
2. Преразгледана е функционалната характеристика на съществуващата дирекция „Експертно-методическа дейност“, вследствие на което се предлага промяна в наименованието й  – дирекция „Териториалноустройствена защита и мониторинг“.
 Промените са в следните насоки:
- Функции от досегашната дирекция „Регистри, архивен фонд и информационна система и специализирано документиране“ преминават към дирекция „Териториалноустройствена защита и мониторинг“, с оглед на постигане на по-добра координираност  на административни дейности и процеси, свързани с геодезичното и фотограметричното заснемане и със създаване на специализирани карти и регистри. Посочените функции са  част от процесите по извършване на мониторинг на недвижимите културни ценности, като основен механизъм за наблюдение и анализ и част от процеса по опазване на културното наследство. 
- Със Закона за изменение и допълнение на Закона за културното наследство (ДВ, бр. 52 от 2016 г.) в общинските администрации на 6 общини се създават звена в плановите икономически райони, определени в Закона за регионалното развитие (чл. 17, ал. 3 от ЗКН). Съгласно чл. 17, ал. 5 и 6  от ЗКН, звената по ал. 3 могат да издават писмени становища по чл. 84, ал. 2, т. 2 за недвижими културни ценности, които не са категории "световно" и "национално" значение, намиращи се в общините от съответния планов икономически район.  Звената работят под методическото ръководство на НИНКН, чийто представител участва в подбора на специалистите по опазване на недвижимите културни ценности. Във връзка с посоченото във функционалната характеристика на дирекцията, са разписани функции, свързани с методическото ръководство на звената по чл. 17, ал. 3 от ЗКН. 
3.Едновременно с предлагането на промени във функционалните характеристики и обособяването на две нови дирекции в специализираната администрация на Института, се предлага промяна в Класификатора на длъжностите в администрацията, свързана със създаването на длъжността  „държавен експерт в НИНКН“.
Като административна структура създадена със закона, Институтът е единствен по рода си орган с експертно-методически функции, свързани със защитата на недвижимото  културно наследство, като същевременно в неговата функционална характеристика са заложени дейности, свързани с предлагане на решения относно предоставяне и промени в статута на обектите на недвижимото културно наследство, дейности, свързани с провеждането на мониторинг, с извършване на  високопрофесионални експертизи, провеждане на методическо ръководство,  участите в полидисциплинарни екипи и комисии, създадени със закон и натоварени със специална компетентност, създаване на пилотни проекти, и др. в областта на недвижимото  културно наследство. Посочените дейности са регламентирани съответно с разпоредбите на чл. 17, ал. 6, чл. 19, чл. 73, чл. 89, чл. 149, ал. 1, т. 4, чл. 159, ал. 2 от ЗКН. Понастоящем посочените дейности не се обслужват изцяло от служители със съответният професионален опит и квалификация. В този смисъл, създаването по длъжност „държавен експерт“ в Националният институт за недвижимо културно наследство ще осигури изграждането на силен административен капацитет, необходим за тези дейности, както и възможност за привличане в бъдеще на качествени експерти с нужните  професионални  познания и необходимата квалификация,  ще  се осигури кариерно развитие и качествено заплащане. 
Освен изтъкнатите предпоставки, свързани със съществуващите функции, е необходимо да подчертаем, че при сегашния щатен състав – 45 щатни бройки, дейностите извършвани от института значително са нараснали като обем, като превес взимат дейности, свързани с изготвяне на експертни анализи, оценки и становища, с изготвяне на методически указания, а именно:
1.Дейността по идентификация (вкл. научноизследователската дейност), изготвяне на предложения за режими за опазване, за деклариране и предоставяне на статут на археологически и архитектурно строителни недвижими културни ценности, е значителна по обем – за териториите на археологическите недвижими културни ценности (вкл. резервати), като внесените за разглеждане предложения по реда на чл. 64, ал. 2 от ЗКН за 2017 г. са за 93 обекта,  а за първото полугодие на 2018 г. са за 64 обекта. Обектите се проучват на място, с подробна документация, а за археологическите обекти се назначават междуведомствени комисии. Времето за проучване на един обект обхваща периоди до един месец и ангажира полидисциплинарни екипи от специализираната администрация. В тази връзка изключително голям е броят на междуведомствените комисии за определяне на граници и предписания за опазване на археологически недвижими ценности и резервати, които имат статут световно и национално значение. Комисиите за установяване на състоянието на обекти на недвижимото културно наследство са над 50 бр. годишно. Отделно от посоченото, се извършва специализирано инструментално заснемане-геодезично и фотограметрично и фотозаснемане с дрон, на археологически и архитектурно-строителни  недвижими културни ценности с изключителна стойност за българска история и култура, в което са ангажирани съответните специалисти.
2.Изготвяните експертни становищата за устройствени планове и инвестиционни проекти, издавани в изпълнение на чл. 84 от ЗКН, са  над 2000 бр. на година, като за първото полугодие на 2018 г. са над 900 бр. Те се отнасят до предложени  намеси в обекти със сложна проблематика, включително  национални обекти, свързани със стратегическата инфраструктура, енергетиката и др., както и по програми и проекти, финансирани от структурните фондове на Европейския съюз, със стойности от милиони левове.  
3.Институтът води и поддържа Националния регистър на недвижимите културни ценности и Регистъра на издадените декларационни актове за  30 000 бр. обекти. Попълва и поддържа Националния документален архивен фонд на недвижимите културни ценности, съдържащ над 100 000 бр. досиета и проектни документации, като годишно се обработват над 5000 бр.  новопостъпващи документи и проектни документации;
3. Отделно от посочените дейности, е необходимо да бъдат обслужвани и функции, свързани с методическа дейност в областта на опазването на недвижимите културни ценности, включително осигуряване на информация и документация и осъществяване на методическо ръководство на звената по чл. 17, ал. 3 от ЗКН. 
От предвидения състав - 45 щатни бройки, заетите експертни длъжности, осигуряващи  посочените  по – горе  дейности са – 28 щатни бройки. 
На фона на изложеното нивото на заплащане не отговаря на високите изисквания и отговорности за изпълнение на възложените дейности и е несъизмеримо със заплащането на пазара на труда в сферата на професиите, които упражняват служителите (архитекти, ландшафтни архитекти,  изкуствоведи, археолози, историци, инженери, геодезисти). 
Щатната численост на института е намалена през 2015 г. със заповед на министъра на културата № РД09-43/24.01.2015 г. с 12 щатни бройки. Намаляването на числеността на персонала е вследствие на утвърдените със Закон за държавния бюджет на Република България за 2015 г. разходи за персонал. С оглед на посоченото, е необходимо да бъде коригирана щатната численост в приложението към чл. 10, ал. 3 от Правилника за устройството и дейността на Националния институт за недвижимо културно наследство, приет с Постановление № 8 на МС от 18.01.2012 г. за приемане на Правилник за устройството и дейността на Националния институт за недвижимо културно наследство (Обн., ДВ, бр. 8 от 27.01.2012 г.). С проекта на постановление е предложено изменение на чл. 10, ал. 3 и съответно на приложението относно щатната численост на персонала на института.
Предложеният проект на акт няма да доведе до пряко и/или косвено въздействие върху държавния бюджет, поради което към материалите е приложена финансова обосновка, съгласно приложение № 2.1. към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
В изпълнение  на чл. 26, ал. 3 от  Закона за нормативните актове и чл. 35,  ал. 2, т. 7 от Устройствения правилник на Министерския съвет и на неговата администрация, проектът на Постановление и доклада към него са публикувани за провеждане на обществено обсъждане на интернет страницата на Министерството на културата и на Портала за обществени консултации на Министерския съвет. В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на постановлението.
Предвид гореизложеното и на основание чл. 20 от Закона за културното наследство  и чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме проекта на постановление.  

